Official Journal C 225 , 10/08/2001 P. 0002 - 0008



L-Istatuti tal-Bank Ewropew ta' l-Investiment approvati fl-14 ta' Ġunju 1994 u emendati fid-19 ta' Ġunju 2000 mill-Assemblea Generali. (2001/K 225/02) Artikolu 1 L-Istabbiliment Il-Bank Ewropew ta' l-Investiment, hawnhekk iżjed 'il quddiem imsejjaħ il-"Fond" huwa hawnhekk stabbilit b'titolu legali u awtonomija finanzjarja. Artikolu 2 Kompiti u attivitajiet 1. Il-kompitu tal-Fond huwa li jikkontribwixxi għall-insegwiment ta' l-għanijiet tal-Komunità. Il-Fond għandu jesegwixxi dal-kompitu b'attivitajiet li jikkonsistu f'dan li ġej: - id-dispożizzjoni ta' garanti kif ukoll ta' strumenti oħra komparabbli għal self u obbligi finanzjarji oħra, f'kull forma li hija legalment permissibbli: - il-ksib, iż-żamma, l-immaniġjar, u l-kontroll tal-parteċipazzjoni f'xi impriża dejjem skond il-kondizzjonijiet stabbiliti fl-Artikolu 12(2)(i) ta' dawn l-Istatuti. 2. Ma' dawn, il-Fond jista' jagħmel attivitajiet oħra li għandhom x'jaqsmu ma', jew li jirriżultaw minn, kompiti imfissra f'dan l-Artikolu. L-attivitajiet tal-Fond jistgħu ikunu jinkludu operazzjonijiet ta' self. 3. L-attivitajiet tal-fond għandhom ikunu bbażati fuq prinċipji bankarji sodi jew prinċipji kummerċjali sodi oħra jew prattiċi oħra skond il-każ partikolari. Mingħajr preġudizzju għad-dispożizzjonijiet ta' l-Artikolu 28, l-attivitajiet imsemmija għandhom jiġu esegwiti b'ħidma stretta bejn il-fond u l-membri fundaturi tiegħu jew bejn il-Fond u l-membri ta' dak iż-żmien partikolari, skond kif ikun il-każ. Artikolu 3 Sede Is-sede tal-Fond għandha tkun fil-Lussemburgu. Artikolu 4 Membri 1. Il-membri fundaturi tal-Fond huma: - il-Komunità Ewropea, hawnhekk iżjed 'il quddiem imsejjħa "Komunità", rappreżentata mill-Kummissjoni Ewropea, hawnhekk iżjed 'il quddiem imsejjħa l-"Kummissjoni", - il-Bank Ewropew ta' l-Investiment, hawnhekk iżjed 'il quddiem imsejjaħ il-"Bank", - l-istituzzjonijiet finanzjarji, li l-lista tagħhom hija annessa ma' dawn l-Istatuti (Anness I), hawnhekk iżjed 'il quddiem imsejjħa "istituzzjonijiet finanzjarji". 2. Fuq it-termini u l-kondizzjonijiet definiti mill-Bord tad-Diretturi li jaġixxu fuq deċiżjoni meħuda mill-Assemblea Ġenerali, entitajiet legali oħra mis-settur finanzjarju li l-oġġettivi tal-kummerċ tagħhom jappoġġaw l-kompiti tal-Fond, dawn jistgħu isiru membri tal-Fond. Artikolu 5 Kapital 1. Il-kapital awtorizzat tal-Fond fil-bidu għandu jkun ta' 2000 miljun Euro, diviż f'2000 sehem b'valur nominali ta' miljun Euro 'l wieħed, u jista' jiġi sottoskritt mill-membri tal-Fond skond l-Artikolu 6 ta' dawn l-Istatuti. 2. Il-kapital awtorizzat jista' jiżdied b'deċiżjoni tal-Assembla Ġenerali b'maġġoranza ta' 85 % tal-voti espressi. 3. F'każ ta' żieda fil-kapital u skond il-kondizzjonijiet stabbiliti mill-Assemblea Ġenerali, kull membru għandu l-għażla li jissottoskrivi għal parti miż-żieda skond il-proporzjon li kien jeżisti qabel iż-żieda bejn l-ishma sottoskritti minn dak il-membru u l-kapital tal-Fond. 4. Il-membri tal-Fond huma responsabbli biss għall-obbligi tal-Fond għall-ammont tas-sehem tagħhom mill-kapital sottoskritt u mhux imħallas. Artikolu 6 Is-Sottoskrizzjoni ta' l-Ishma 1. Il-membri fundaturi tal-Fond iridu jissottoskrivu għan-numru ta' l-ishma bil-prezz oriġinali kif muri fl-Anness II ma' dawn l-istatuti. 2. Wara, s-sottoskrizzjoni għall-ishma jsiru fuq it-termini stabbiliti mill-Assemblea Ġenerali, u l-prezz ta' dawn l-ishma ma jistax ikun inqas minn dak oriġinali. Artikolu 7 L-Ishma 1. L-ishma sottoskritti fil-bidu fil-kapital jridu jitħallsu bħala 20 % f'erba' rati indaqs ta' kull sena. 2. Fil-każ ta' żieda fil-kapital, l-arranġamenti għall-ħlas jiġu deċiżi mill-Assemblea Ġenerali. 3. L-Assemblea Ġenerali, fuq parir tal-Bord tad-Diretturi, tista' titlob il-ħlas tal-kapital sottoskritt imma mhux imħallas, sabiex il-Fond ikun jista' jkopri r-responsabbiltajiet tiegħu lejn il-kredituri. Dal-pagament għandu jkun effettwat fi żmien 90 ġurnata mid-deċiżjoni tal-Assemblea Ġenerali. 4. Il-Pagamenti għandhom isiru f'euros. 5. L-ishma m'għandhomx ikunu mirhana jew ipotekati bl-ebda mod, ħlief bil-permess bil-miktub minn qabel tal-Bord tad-Diretturi. 6. Mingħajr preġudizzju għal paragrafu 4 ta' l-Artikolu 5 ta' dawn l-istatuti, l-ebda membru, bħala membru tal-Fond, ma għandu jidħol għal xi djun jew obbligi tal-Fond. 7. Ir-riżorsi li l-Fond m'għandux bżonn għall-insegwiment tal-attivitajiet tiegħu taħt l-Artikolu 2 jistgħu jiġu investiti fis-suq finanzjarju. Meta jamministra dawn l-investimenti, il-Fond m'għandux jiġi mqabbad jaħdem f'xi arbitraġġ monetarju li mhux bżonjuż direttament biex jitmexxew l-operazzjonijiet jew ma jkunx bżonnjuż biex jaderixxi mar-rabtiet li jkun daħal għalihom. 8. Membri tal-Fond jistgħu jiddisponu mill-ishma tagħhom billi jittrasferuhom jew lil membru ieħor tal-Fond jew lil terza persuna skond l-Artikolu 4(2) ta' dawn l-Istatuti. Jekk membru jkun jixtieq jiddisponi mill-ishma tiegħu, irid joffrihom lill-Bank, jew bil-kunsens tal-Bank, lil xi membru ieħor tal-fond jew lil terza persuna li tissoddisfa l-kriterji ta' l-Artikolu 4(2) ta' dawn l-Istatuti. Artikolu 8 Id-Drittijiet marbuta ma' l-Ishma Fit-termini stabbiliti mill-Artikolu 27 u 33 ta' dawn l-Istatuti, kull sehem jagħti ċerti drittijiet skond il-pussess tal-assi tal-Fond, it-tqassim tal-profitt nett u, fejn xieraq, il-profitti tal-likwidazzjoni pro rata skond in-numru ta' ishma eżistenti. Artikolu 9 L-amministrazzjoni tal-Fond Il-Fond għandu jiġi amministrat mit-tliet awtoritajiet li ġejjin: - L-Assemblea Ġenerali, - Il-Bord tad-Diretturi, - Il-Kap Eżekuttiv. Artikolu 10 L-Assemblea Ġenerali 1. L-Assembla Ġenerali tal-membri tal-Fond trid titlaqqa' mill-inqas darba fis-sena meta msejjħa mill-President tal-Bord tad-Diretturi. L-Assembla Generali għandha tiltaqa' jew fis-sede tal-Fond jew f'lokalità oħra kif speċifikat fl-avviż li jsejjaħ l-Assemblea. 2. L-Assembla Ġenerali tista' tiġi msejjħa wkoll fuq talba ta' wieħed mill-membri tal-Bord u wara deċiżjoni tal-Bord tad-Diretturi. L-Assembla Ġenerali tissejjaħ jekk issir talba minn membri li l-ishma tagħhom jirrapreżentaw 13 % jew aktar tal-kapital sottoskritt, billi jispeċifikaw is-suġġett li għalih qed issir dik it-talba. 3. Id-deċiżjonijiet tal-Assembla Ġenerali jistgħu jittieħdu bil-miktub skond il-kondizzjonijiet u bi qbil mar-regoli stabbiliti fir-Regoli ta' Proċedura. Artikolu 11 Il-Parteċipazzjoni - Ir-Rappreżentazzjoni - Il-Kworum - Il-Maġġoranza 1. Il-membri kollha tal-Fond għandhom id-dritt jattendu l-Assembla Ġenerali. 2. Il-Komunità għandha tkun rappreżentata minn wieħed mill-membri tal-Kummissjoni, jew minn individwu ieħor li jkun awtorizzat minnha. 3. Il-Bank għandu jkun rappreżentat mill-President jew mill-Viċi-President, jew minn individwu ieħor awtorizzat minnhom. 4. L-istituzzjonijiet finanzjarji għandhom ikunu rappreżentati minn individwu wieħed minn kull istituzzjoni finanzjarja. 5. Kull membru tal-Fond għandu jkollu numru ta' voti skond in-numru ta'ishma li għandu. 6. Il-membri jistgħu jivvotaw bil-posta jew jistgħu jibagħtu rappreżentant. 7. Il-kworum meħtieġ sabiex issir l-Assembla Ġenerali huwa ta' mhux inqas minn 50 fil-mija tal-kapital sottoskritt. 8. Minbarra kif previst f'dawn l-Istatuti, id-deċiżjonijiet fl-Assemblea Ġenerali jiġu addottati b'maġġoranza tal-voti espressi. Artikolu 12 Il-Poteri tal-Assemblea Ġenerali 1. Il-membri tal-Fond għandhom jeżerċitaw id-drittijiet tagħhom permezz tal-Assemblea Ġenerali. 2. L-Assemblea Ġenerali għandha: (i) tieħu kull deċiżjoni biex tawtorizza l-Fond biex jopera skond kif previst fit-tieni inċiż ta' l-Artikolu 2(1) ta' dawn l-Istatuti; (ii) tapprova r-Regoli ta' Proċedura tal-Fond; (iii) tiddeċiedi dwar id-dħul ta' membri ġodda; (iv) tapprova r-rapport ta' kull sena preparat mill-Bord tad-Diretturi; (v) tapprova l-karta bilanċjata ta' kull sena u l-kont ta' qligħ u telf; (vi) tistabilixxi l-approprjazzjoni u t-tqassim tad-dħul nett tal-Fond; (vii) taħtar il-membri tal-Bord tal-Verifika tal-Fond; (viii) teżerċita l-poteri stabbiliti fl-Artikolu 34 ta' dawn l-Istatuti sabiex jiġu addottati xi emendi għal dawn l-Istatuti; (ix) tiddeċiedi li tawtorizza xi żieda fil-kapital tal-Fond, u anke jekk ikun hemm bżonn titlob il-ħlas ta' xi kapital sottoskritt li jkun għadu mhux imħallas; (x) skond kondizzjonijiet stabbiliti fl-Artikolu 26 ta' dawn l-Istatuti, tiddeċiedi dwar żieda fil-limiti fir-rabtiet tal-Fond; (xi) tieħu deċiżjonijiet li tissospendi jew tkeċċi xi membri; (xii) tieħu deċiżjonijiet dwar it-tmiem permanenti ta' l-operazzjoniiet tal-Fond u t-tqassim ta' l-assi tiegħu; (xiii) taħtar il-membri tal-Bord tad-Diretturi jew persuni li jalternaw ma' dawn il-membri minn individwi nominati skond l-artikolu 15(1) u (3) ta' dawn l-Istatuti; (xiv) tiddeċiedi dwar it-tkeċċija ta' xi membru tal-Bord tad-Diretturi jekk dak il-membru ma jibqax jaderixxi mad-dmirijiet tiegħu jew jinstab ħati ta' kondotta ħażina. (xv) teżerċita il-poteri kollha mogħtija lilha minn dispożizzjonijiet oħra ta' dawn l-istatuti. 3. Il-proċeduri ta' ħidma tal-Assemblea Ġenerali għandhom jiġu stabbiliti fir-Regoli ta' Proċedura. Artikolu 13 Il-Presidenża ta' l-Assembla Ġenerali L-Assemblea Ġenerali għandha tiġi preseduta minn reppreżentant tal-membri li għandhom l-aktar ishma fil-fond. Artikolu 14 Minuti - Estratti Għandhom jittieħdu l-minuti tal-Assemblea Ġenerali. Il-minuti għandhom jigu prodotti mis-segretarjat tal-Fond u kopji jew estratti tagħhom iridu jkunu ċertifikati u mgħoddija lill-membri. Artikolu 15 Il-Bord tad-Diretturi 1. Il-Bord tad-Diretturi għandu jkun magħmul minn seba' membri maħtura mill-Assembla Ġenerali u nominati minn membri tal-Fond skond il-proċeduri stabbiliti fir-Regoli tal-Proċedura. L-Assemblea Ġenerali tista' tiddeċiedi li tvarja n-numru ta' membri fuq il-Bord tad-diretturi. 2. Kull membru għandu jaġixxi indipendentement u jservi l-aħjar interessi tal-Fond. Il-membri huma marbuta li jagħtu rendikont biss lill-Assemblea Ġenerali. Kull membru tal-Bord tad-Diretturi jista' jiġi assistit minn persuna oħra li, fl-assenza tiegħu/tagħha, jaġixxi f'ismu/isimha, jattendi l-laqgħat tal-Bord tad-Diretturi, u jkollu l-istess poteri tal-membru li jkun qed jirrapreżenta. 3. Il-membri tal-Bord tad-Diretturi u l-persuni li jirrapreżentawhom iridu jiġu norminati skond l-arranġamenti stabbiliti fir-Regoli ta' Proċedura. Ir-Regoli ta' Proċedura jistgħu jistabbilixxu li membru nominat ikollu l-poter li jaġixxi ta' membru tal-Bord qabel id-deċiżjoni li jiġi maħtur tittieħed mill-Assemblea Ġenerali ta' kull sena. Ir-regoli li japplikaw għall-membri tal-Bord għandhom japplikaw ukoll għal kull membru ieħor maħtur. 4. Il-Membri tal-Bord tad-Diretturi għandhom jiġu maħtura għal perjodu ta' sentejn, li jista' jerġa' jiġi mġedded. 5. Jekk ir-rapport ta' kull sena mogħti lill-Assemblea Ġenerali mill-Bord tad-Diretturi ma jiġix approvat, il-Bord tad-Diretturi għandu jirriżenja. 6. Il-proċeduri ta' ħidma tal-Bord tad-Diretturi għandhom ikunu stabbiliti fir-Regoli ta' Proċedura. Artikolu 16 Il-Poteri tal-Bord tad-Diretturi Minbarra l-poteri mogħtija lilu mid-dispożizzjonijiet ta' dawn l-Istatuti, il-Bord tad-Diretturi għandu: (i) jiddeċiedi fuq l-operazzjonijiet kollha tal-Fond. Jista' jiddelega l-poteri kollha ta' deċiżjonijiet jew parti minnhom,skond kif jaħseb li jkun xieraq; (ii) jaddotta linji ta' gwida u direttivi għall-operazzjonijiet u l-amministrazzjoni tal-Fond; (iii) iħejji proposti biex jissottomettihom lill-Assemblea Ġenerali; (iv) iħejji proposti biex jissottomettihom lill-Assemblea Ġeneralil; (v) jistabbilixxi l-kriterji sabiex isir rendikont tal-operazzjonijiet tal-Fond; (vi) jistabilixxi l-għanijiet u l-limiti tal-operazzjonijiet ta' self kif stabbiliti fl-Artikolu 2(2) ta' dawn l-Istatuti; (vii) fuq proposti magħmula mill-membri tal-Fond stabbiliti mir-Regoli ta' Procedura, jaħtar il-Kap Eżekuttiv u jekk ikun hemm, il-viċi-Kap Eżekuttiv Ikollu wkoll il-poter li jneħħi l-Kap Eżekuttiv u l-viċi-kap eżekuttiv, jekk ikun hemm; (viii) jissorvelja l-Kap Eżekuttiv u l-viċi kap eżekuttiv biex jiżgura li l-Fond jiġi amministrat skond id-dispożizzjonijiet ta' dawn l-Istatuti u l-linji gwida kif stabbiliti mill-Bord tad-Diretturi; (ix) jippreżenta lill-Assembla Ġenerali l-kontijiet ta' kull sena u r-rapport ta' kull sena dwar l-attivitajiet tal-Fond; (x) isejjaħ l-Assemblej Ġenerali tal-Fond; (xi) mingħajr preġudizzju għall-poteri tal-Assemblea Ġenerali, jieħu deċiżjonijiet fuq kull materja oħra li taqa' taħt il-kompetenza tal-Kap Eżekuttiv. Artikolu 17 Il-Presidenza tal-Bord tad-Diretturi 1. Il-Bord tad-Diretturi għandu jkun presedut minn wieħed mill-membri nominat skond id-dispożizzjonijiet stabbiliti fir-Regoli ta' Proċedura. 2. Jekk il-President ma jkunx jista' jattendi, il-Bord tad-Direttur għandu jkun presedut minn membru ieħor tal-Bord tad-Diretturi nominat skond id-dispożizzjonijiet tar-Regoli ta' Proċedura. Artikolu 18 Il-Bord tad-Diretturi - il-Laqgħat - il-kworum 1. Il-Bord tad-Diretturi għandu jiltaqa' spiss kemm ikun meħtieg fl-interess tal-Fond imma mhux inqas minn darba kull kwart tas-sena. Il-laqgħat għandhom jiġu msejjħa mill-President u l-aġenda għandha tiġi preparata skond ir-Regoli ta' Proċedura. Il-President għandu jsejjaħ laqgħa tal-Bord tad-Diretturi jekk membru tal-Bord jagħmel talba għal dan u jipprovdi raġuni tajba f'dan ir-rigward. Il-laqgħat tal-Bord għandhom isiru jew fis-sede tal-Fond jew f'lokalità oħra magħzula mill-President. 2. Id-Deċiżjonijiet tal-Bord tad-Diretturi jistgħu jittieħdu bil-kitba skond il-kondizzjonijiet stabbiliti fir-Regoli ta' Proċedura. 3. Il-proceduri tal-Bord tad-Diretturi jkunu validi biss jekk aktar minn nofs il-membri tal-Bord ikunu preżenti. 4. Id-deċiżjonijiet tal-Bord tad-Diretturi għandhom jittieħdu b'maġġoranza ta' voti. Artikolu 19 Il-Minuti Għandhom jinżammu l-minuti tal-proċeduri tal-Bord tad-Diretturi. Il-minuti għandhom jiġu preparati mis-Segretarjat tal-Fond u l-kopji tagħhom jew siltiet minnhom għandhom jiġu ċċertifikati u mqassma lill-membri. Artikolu 20 Il-Kap Eżekuttiv 1. Il-Fond għandu jiġi amministrat mill-Kap Eżekuttiv. Dan (din) għandu jaġixxi b'mod indipendenti u jservi l-interessi tal-Fond bl-aħjar mod possibbli u għandu jagħti rendikont tal-qadi ta' dmiru lill-Bord tad-Diretturi biss. 2. Il-Kap Eżekuttiv għandu jiġi maħtur għal 5 snin u għandu c-ċans li jerġa' jiġi maħtur meta jgħaddu l-ħames snin. 3. Il-Kap Eżekuttiv jista' jkollu l-assistenza ta' viċi-kap li, fl-assenza tiegħu, jieħu postu u jassumi l-istess poteri. 4. Il-proċeduri sabiex isiru proposti għall-ħatra ta' Kap Eżekuttiv jew viċi-kap għandhom jiġu stabbiliti fir-Regoli ta' Proċedura. Artikolu 21 Il-Poteri tal-Kap Eżekuttiv 1. Il-Kap Eżekuttiv huwa responsabbli għall-amministrazzjoni ta' kuljum tal-Fond skond id-dispożizzjonijiet ta' dawn l-Istatuti u tal-linji gwida u d-direttivi addottati mill-Bord tad-Diretturi. 2. Il-Kap Eżekuttiv partikolarment għandu: - jaġixxi skond il-linji gwida u d-direttivi addottati mill-Bord tad-Diretturi skond l-Artikolu 16 ta' dawn l-Istatuti - jippreżenta r-rapport ta' kull sena tal-Fond lill-Bord tad-Diretturi, - jistabbilixxi taħt ir-responsabbilita' tieghu l-kontijiet ta' kull sena tal-Fond mhux aktar tard minn tlett xhur wara t-tmiem ta' kull sena finanzjarja u jgħaddihom lill-Bord tad-Diretturi, - jippreżenta lill-Bord tad-Diretturi rapporti addizzjonali u dokumenti kif stabbiliti fir-Regoli ta' Proċedura jew kif jiġi mitlub mill-Bord tad-Diretturi. 3. Il-Kap Eżekuttiv għandu jirrapreżenta lill-Fond fir-relazzjonijiet tal-Fond ma' terzi persuni u fi processi ġudizzjarji. 4. Dokumenti li għandhom x'jaqsmu mal-Fond u rbit li jsir f'isimha għandhom jiġu ffirmati mill-Kap Eżekuttiv jew minn rappreżentant awtorizzat mill-Kap Eżekuttiv. 5. L-impjegati tal-Fond huma taħt l-awtorità tal-Kap Eżekuttiv u għandhom jiġu ngaġġati u mkeċċija minnu/minnha. Artikolu 22 Il-Verifika 1. Il-kontijiet tal-Fond għandhom jiġu verifikati kull sena minn Bord tal-Verifika li jkun jikkonsisti minn tliet awdituri maħtura mill-Assemblea Ġenerali. L-Assemblea Ġenerali tista' tiddeċiedi li iżżid in-numru ta' awdituri sa massimu ta' ħamsa. In-nominazzjonijiet għandhom isiru skond kif stabbilit fir-Regoli ta' Proċedura. 2. Il-membri tal-Bord tal-Verifika għandhom jaġixxu skond standards konswetudinarji tal-professjoni tagħhom. Il-Bord tal-Verifika għandu jikkonferma li l-karta bilanċjata u l-kont ta' qligħ u telf tal-Fond jagħtu stampa ċara u imparzjali tal-pożizzjoni finanzjarja tal-Fond f'dak li għandu x'jaqsam ma' attiv u passiv, u bħala riżultati ta' l-operazzjonijiet tagħha għas-sena finanzjarja li tkun qed tiġi riveduta. Artikolu 23 L-Operazzjonijiet Fil-qafas ta' dawn l-Istatuti, il-fond jista' jorganizza attivitajiet fit-territorju ta' l-Istati Membri tal-Komunità, f'pajjiżi li applikaw sabiex isiru membri tal-Komunità u li l-proċess ta' adeżjoni tagħhom diġa' beda, jew f'pajjiżi viċin tal-Komunità fejn ikunu involuti proġetti bejn fruntiera u oħra. Artikolu 24 Ir-Rimunerazzjoni tal-Fond Il-livell ta' rimunerazzjoni jew dħul ieħor li jintalab mill-Fond, b'konnessjoni mal-attivitajiet skond dawn l-Istatuti, għandu jiġu determinat b'tali mod li jirrifletti r-riskji li jkunu qed jiġu meħuda, ikopri l-ispejjeż operattivi, jistabbilixxi riservi proporzjonati mar-riskji msemmija kif ukoll jiġġenera dħul xieraq fir-riżorsi tal-Fond. Artikolu 25 Il-Limiti għall-operazzjonijiet tal-Fond Fir-rigward tad- dispożizzjonijiet ta' garanzija, il-limiti għall-obbligi tal-fond għandhom jiġu deċiżi mill-Bord tad-Diretturi kif stabbilit fl-Artikolu 16 ta' dawn l-Istatuti. Il-limiti korrispondenti għall-obbligi tal-Fond meta jakkwista parteċipazzjonijiet fl-impriża għandhom jiġu stabbiliti fid-deċiżjonijiet relevanti skond l-Artikolu 12(2)(i) ta' dawn l-Istatuti. Artikolu 26 Il-Limitu fuq ir-rabtiet totali tal-Fond Ir-rabtiet totali tal-Fond, minbarra rabtiet magħmula mill-Fond f'isem terzi persuri, ma jistgħux jaqbżu: - għal operazzjonijiet ta' garanzija: tliet darbiet daqs l-ammont tal-kapital sottoskritt; dan il-limitu jista' jiżdied b'deċiżjoni tal-Assemblea Ġenerali sa massima ta' ħames darbiet il-kapital sottoskritt. Jekk ir-riservi tal-Fond ikunu 7,5 % jew aktar ta' l-ammont tal-kapital sottoskritt, dan il-limitu jista' jiżdied b'deċiżjoni tal-Assemblea Ġenerali sa massimu ta' tmien darbiet il-kapital sottoskritt; - għal parteċipazzjonijiet: l-ammont li jiġi deċiż mill-Assemblea Ġenerali skond l-artikolu 12 ta' dawn l-Istatuti. Artikolu 27 L-Approprjazzjoni u d-distribuzzjoni tad-dħul nett 1. Il-Kunsill Ġenerali għandu jistabilixxi, mill-inqas ta' kull sena, liema part tad-dħul nett tal-Fond għandha tigi approprjata lir-riservi jew għal intenzjonijiet oħra, jew għandha tiġi mqassma lill-membri tal-Fond. Qabel kull tqassim lill-membri tal-Fond, l-ammont ta' mill-inqas 20 % tad-dħul nett għandu jitpoġġa fir-riservi kull sena. L-approprjazzjoni fir-riservi għandha tieqaf ladarba r-riservi jilħqu l-10 % tal-kapital sottoskritt u għandha terġa' tonda tittieħed jekk ir-riservi jerġgħu jaqgħu taħt l-10 % tal-kapital sottoskritt. 2. It-tqassim lill-membri tal-Fond għandu jsir bi proporzjon għan-numru ta' ishma li jkollu kull membru. Artikolu 28 Il-Koperazzjoni ma' terzi persuni 1. Il-fond jista' jaċċetta l-kompitu li jamministra r-riżorsi speċjali fdati lilu minn terzi persuni, basta jkunu kompatibbli mal-kompiti tiegħu, jidħlu f'kontijiet separati u jsir ħlas adekwat għalihom. 2. Il-Fond jista', fit-termini ta' dawn l-Istatuti, jikkopera ma' organizzazzjonijiet internazzjonali u jeserċita l-attivitajiet tiegħu f'oqsma simili għal tiegħu. 3. Il-Fond jista' jagħmel ftehim ma' organizzazzjonijiet kif ukoll ma' organizzazzjonijiet nazzjonali jew sieħba bankarji mill-Istati Membri tal-Komunità jew minn pajjiżi terzi bl-iskop ta' l-insegwiment ta' l-għanijiet tiegħu jew biex iwettaq il-kompiti tiegħu. Artikolu 29 Is-Sospensjoni jew it-tkeċċija ta' xi Membri 1. Jekk membru tal-Fond jonqos milli jaderixxi ma' xi obbligu msemmi hawn taħt, dan jista' jiġi sospiż b'deċiżjoni tal-Assembla Ġenerali. 2. Waqt li jkun sospiż, il-membru jibqa' marbut bl-obbligi kollha bħala membru tal-Fond; madankollu ma jistax jeżerċita xi dritt hekk kif previst f'dawn l-Istatuti. 3. Jekk wara perjodu ta' sitt xhur wara d-deċiżjoni meħuda mill-Assemblea Ġenerali li tissospendi membru, dan ma jkunx aderixxa ma' l-obbligi ta' din id-deċiżjoni, l-Assemblea Ġenerali tista' tiddikjara lil dan il-membru bħala mkeċċi. Artikolu 30 Il-Hlas tal-kontijiet lill-membri mkeċċija mill-Fond. 1. It-tmiem tas-sħubija titlob ħlas parzjali tal-kontijiet lill-membru mkeċċi. 2. L-ishma ta' membru li ġie mkeċċi għandhom jiġu mqassma skond id- dispożizzjonijiet tal-Artikolu 7(8) ta' dawn l-Istatuti. Jekk l-ishma ma jiġux akkwistati mill-Bank jew min membri oħra tal-Fond, l-Assemblea Ġenerali tista' tawtorizza l-bejgħ tagħhom lil entitajiet li jissodisfaw il-kriterji ta' l-Artikolu 4(2) ta' dawn l-Istatuti. F'każ li l-ishma ma jiġux mixtrija minn membri oħra jew minn entitajiet li jissodisfaw il-kriterji ta' l-Artikolu 4, paragrafu 2 dawn għandhom jinxtraw lura mill-Fond. 3. Skond paragrafu 2 hawn fuq, il-fond għandu jixtri lura l-ishma ta' membru mkeċċi bl-inqas valur nominali jew valur uffiċjali kif ikkalkulat fid-data meta ntemmet is-sħubija tal-membru. Minkejja t-tkeċċija mill-Fond, il-membru mkeċċi jibqa' marbut bl-obbligi diretti u bir-responsabbiltajiet kontinġenti lejn il-Fond sakemm parti mill-garanziji jew il-parteċipazzjonijiet li jkunu ġew appaltati qabel it-tmiem tas-sħubija jkunu għadhom pendenti. Madankollu ma jkunx marbut b'obbligi minħabba garanziji jew minħabba partecipazzjonijiet ġusti deċiżi mill-Fond wara t-tkeċċija, u m'għandux dritt għall-ebda sehem mid-dhul jew mill-ispejjeż tal-Fond. 4. Il-ħlas tal-ishma mixtrija lura mill-Fond mingħand il-membru mkeċċi irid isir b'dawn it-termini u l-kondizzjonijiet: - l-ebda ħlas m'għandu jsir qabel ma jgħaddi perjodu ta' sitt xhur mid-data tat-tmiem tas-sħubija. Il-ħlas għandu jkun limitat għall-ammont li bih il-prezz tax-xiri tal-ishma jaqbeż is-somma li l-fond ikollu jagħti lill-ex membru għal xogħol tal-fond; - jekk il-Fond isofri telf minn xi garanziji jew minn parteċipazzjonijiet ekwi tal-fond li kienu għadhom pendenti fid-data tat-tmeim tas-sħubija, u l-ammont ta' dan it-telf ikun iżjed mill-ammont tas-dispożizzjonijiet kontra telf fid-data tat-tmiem tas-sħubija, l-ex membru għandu jħallas, fuq talba tal-Fond, l-ammont li bih ix-xiri lura tal-ishma tnaqqas li kieku dan it-telf jiġi meħud in konsiderazzjoni meta l-prezz ġie determinat. Barra minn dan, l-ex membru għandu jibqa' marbut li jirrispondi għal kull sejħa dwar sottoskrizzjonijiet li jkunu għadhom mhux imħallsa, jkollu jirrispondi anke għal xi telf fil-kapital tal-fond ikkalkolat daqs li kieku l-prezz tal-ishma ġie ddeterminat u s-sejħa kienet saret fiż-żmien meta ġie determinat il-prexx tal-ishma. Artikolu 31 It-tmiem tal-operazzjonijiet 1. Il-Bord tad-Diretturi jista', f'ċerti ċirkostanzi, jissospendi għal xi żmien l-operazzjonijiet tal-Fond. Il-Bord għandu jirreferi din id-deċiżjoni lill-Assemblea Ġenerali biex tiġi kkunsidrata aktar fil-fond. L-Assemblea Ġenerali, b'maġġoranza kwalifikata ta' 85 % tal-voti espressi, tista' tiddeċiedi li ttemm għal dejjem l-operazzjonijiet tal-Fond, li għalhekk iwaqqaf l-attivitajiet kollha tiegħu ħlief dawk relatati mal-likwidazzjoni tal-Fond. 2. Il-waqfien permanenti tal-operazzjonijiet tal-Fond għandhom iwasslu għal-likwidazzjoni. L-Assemblea Ġenerali għandha taħtar likwidaturi li jkollhom il-kompitu li jwasslu għal-likwidazzjoni. Artikolu 32 Id-Djun tal-membri tal-fond. 1. F'każ tat-tmiem għal dejjem tal-operazzjonijiet tal-Fond, pretensjonijiet mhux imħallsa mill-fond għandhom jitħallsu permezz tar-riżorsi kif ġej, f'din l-ordni: - l-assi tal-Fond, - somom dovuti lill-fond minħabba kapital sottoskritt imma mhux imħallas. 2. Il-Bord tad-Diretturi għandu jieħu miżuri xierqa biex jiżgura it-tqassim bejn id-detenturi ta' pretensjonijiet diretti u detenturi ta' pretensjonijiet kontinġenti pro rata skond id-drittijiet legali rispettivi. Artikolu 33 Id-Distribuzzjoni ta' l-Assi. 1. F'każ ta' waqfien tal-attivitajiet tal-Fond, l-Assi m'għandhomx jiġu mqassma bejn il-membri skond is-sottoskrizzjoni fil-kapital tal-Fond sakemm: - id-dejn kollu lill-kredituri tal-Fond ikun tħallas. - l-Assemblea Ġenerali ma tiddeċidix li tqassam l-Assi. 2. L-assi għandhom jitqassmu bejn il-membri tal-fond proporzjonalment skond il-kontribuzzjoni ta' kull membru lill-kapital tal-Fond. 3. Il-Bord tad-Diretturi għandu jiddeċiedi l-proċeduri għal dan it-tqassim. Artikolu 34 L-Emendi 1. Dawn l-Istatuti jistgħu jiġu emendati b'deċiżjoni tal-Assemblea Ġenerali fuq proposta tal-Bord td-Diretturi. Kull bdil fl-Artikolu 2 u 3 ta' dawn l-Istatuti jrid isir b'maġġoranza ta' 85 % tal-voti espressi. 2. Kemm-il darba l-Assemblea Ġenerali tiddeċiedi mod ieħor, l-emendi approvati jidħlu fis-seħħ tliet xhur wara d-data li fiha l-membri tal-fond jiġu notifikati b'dawn l-emendi. Artikolu 35 Il-liġi u l-ġurisdiżżjoni 1. Tilwin bejn il-Fond fuq naħa waħda, u l-benefiċjarji ta' l-operazzjonijiet tiegħu fuq in-naħa l-oħra, kemm jekk huma Istituzzjonijiet Finanzjarji fil-kapaċita' tagħhom bħala benefiċjarji jew beneficjarji oħra, għandu jiġi deċiż minn qrati nazzjonali kompetenti. 2. Għal dan l-iskop, il-Fond għandu jkollu indirizz ta' servizz f'kull Stat Membru tal-Komunità. Madankollu, f'kull kuntratt jista' jispeċifika indirizz partikolari għas-servizz jew biex jipprovdi għall-arbitraġġ. 3. Kif previst u skond il-limiti stabbiliti fit-Trattat li jistabilixxi il-Komunitajiet Ewropej (l-Artikolu 30(6) tal-Istatut tal-Bank), it-tilwim dwar miżuri addottati mill-organi tal-fond huwa soġġett għall-ġurisdizzjoni tal-Qorti tal-Ġustizzja tal-Komunitajiet Ewropej. Artikolu 36 Il-Privileġġi u l-immunitajiet Il-Protokoll dwar il-Privileġġi u l-Immunitajiet tal-Komunitajiet Ewropej għandu japplika wkoll għall-Fond, għall-membri tal-organi tiegħu u għall-istaff fuq it-termini u l-kondizzjonijiet stabbiliti fit-Trattat li jistabilixxi l-Komunitajiet Ewropej (l-Artikolu 30(5) ta' l-Istatut tal-Bank). Artikolu 37 Id-Dħul fis-seħħ Dan l-istatut jidħol fis-seħħ f'data li tiġi determinata mill-Assemblea Ġenerali. --------------------------------------------------